CELEX: 32018R0211
Language: lv
Date: 2017-11-21 00:00:00
Title: Komisijas Deleģētā regula (ES) 2018/211 (2017. gada 21. novembris), ar kuru izveido izmetumu plānu attiecībā uz lasi Baltijas jūrā

14.2.2018   
            
            
               LV
            
            
               Eiropas Savienības Oficiālais Vēstnesis
            
            
               L 41/1
            
         KOMISIJAS DELEĢĒTĀ REGULA (ES) 2018/211
   (2017. gada 21. novembris),
   ar kuru izveido izmetumu plānu attiecībā uz lasi Baltijas jūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 6. punktu,
   tā kā:
   
               (1)
            
            
               Regulas (ES) Nr. 1380/2013 mērķis ir pakāpeniski izskaust izmetumus visās Savienības zvejniecībās, ieviešot izkraušanas pienākumu tādu sugu nozvejām, uz kurām attiecas nozvejas limiti.
            
         
               (2)
            
            
               Saskaņā ar Regulas (ES) Nr. 1380/2013 15. panta 1. punkta a) apakšpunktu izkraušanas pienākumu laša zvejniecībām piemēro no 2015. gada 1. janvāra.
            
         
               (3)
            
            
               Regulas (ES) Nr. 1380/2013 15. panta 6. punkts paredz: ja nav izveidoti daudzgadu plāni saskaņā ar minētās regulas 9. pantu, Komisija ir pilnvarota pieņemt izmetumu plānu, kurš precizē, kā pildāms izkraušanas pienākums. Plāna sākotnējais termiņš ir trīs gadi, un to var atjaunot uz vēl vienu trīs gadu periodu. Minētais izmetumu plāns ir jāpieņem, pamatojoties uz kopīgiem ieteikumiem, kurus izstrādājušas dalībvalstis, kas apspriedušās ar attiecīgajām konsultatīvajām padomēm.
            
         
               (4)
            
            
               Ar Komisijas Deleģēto regulu (ES) Nr. 1396/2014 (2) ir izveidots izmetumu plāns attiecībā uz laša, reņģes, brētliņas un mencas zvejniecībām Baltijas jūrā. Minētais izmetumu plāns cita starpā ietver atbrīvojumu no izkraušanas pienākuma attiecībā uz mencu un lasi, jo šīs sugas uzrāda augstus izdzīvotības rādītājus, kā paredzēts Regulas (ES) Nr. 1380/2013 15. panta 4. punkta b) apakšpunktā. Deleģētās regulas (ES) Nr. 1396/2014 piemērošanas termiņš beidzas 2017. gada 31. decembrī.
            
         
               (5)
            
            
               Ar Eiropas Parlamenta un Padomes Regulu (ES) 2016/1139 (3) ir izveidots daudzgadu plāns dažām mencas, reņģes un brētliņas zvejniecībām Baltijas jūrā. Daudzgadu plāns neaptver laša krājumus un Baltijas jūras zvejniecības, kuras tos izmanto.
            
         
               (6)
            
            
               Tā kā daudzgadu plāna, kas būtu piemērojams laša krājumiem un Baltijas jūras zvejniecībām, kuras šos krājumus izmanto, nav, sīki noteikumi par to, kā izkraušanas pienākumu īstenot pēc Deleģētās regulas (ES) Nr. 1396/2014 piemērošanas termiņa beigām, ir jāpieņem jauna izmetumu plāna satvarā, kas balstīts uz kopīgo ieteikumu, ko iesniegušas dalībvalstis.
            
         
               (7)
            
            
               Dānija, Vācija, Igaunija, Latvija, Lietuva, Polija, Somija un Zviedrija ir tiešā veidā ieinteresētas Baltijas jūras zvejniecību pārvaldībā. Minētās dalībvalstis 2017. gada 31. maijā pēc apspriešanās ar Baltijas jūras konsultatīvo padomi ir iesniegušas Komisijai kopīgu ieteikumu (4). Attiecīgās zinātniskās struktūras ir devušas zinātnisku ieguldījumu.
            
         
               (8)
            
            
               Kopīgajā ieteikumā ierosināts, ka Deleģētajā regulā (ES) Nr. 1396/2014 paredzēto atbrīvojumu no izkraušanas pienākuma attiecībā uz lasi, kas nozvejots ar murdiem, venteriem / zivju ķeramajiem groziem, kūriem un stāvvadiem, būtu jāturpina piemērot arī pēc 2017. gada 31. decembra.
            
         
               (9)
            
            
               Kopīgā ieteikuma pamatā ir zinātniski pierādījumi par augstu izdzīvotību, kurus iesniedzis Baltijas jūras zvejniecības forums (BALTFISH) un izskatījusi Zivsaimniecības zinātnes, tehnikas un ekonomikas komiteja (ZZTEK). ZZTEK secināja: tā kā attiecīgie zvejas rīki darbojas, iesprostojot zivis statiskās ietaisēs, nevis, piemēram, zivīm iepinoties tīklā vai uzķeroties uz āķa, var saprātīgi pieņemt, ka šo rīku izraisītā zivju mirstība būs zema.
            
         
               (10)
            
            
               Pasākumi, kas ierosināti kopīgajā ieteikumā, ir saskaņā ar Regulas (ES) Nr. 1380/2013 15. panta 6. punktu, un tāpēc atbilstoši Regulas (ES) Nr. 1380/2013 18. panta 3. punktam tie būtu jāiekļauj šajā regulā.
            
         
               (11)
            
            
               Deleģētās regulas (ES) Nr. 1396/2014 piemērošanas termiņš beidzas 2017. gada 31. decembrī, tāpēc šī regula būtu jāpiemēro no 2018. gada 1. janvāra,
            
         IR PIEŅĒMUSI ŠO REGULU.
   1. pants
   Priekšmets un darbības joma
   Šī regula precizē, kā pildāms izkraušanas pienākums attiecībā uz lasi, kas nozvejots laša, reņģes, brētliņas un mencas zvejniecībās Baltijas jūrā.
   2. pants
   Definīcijas
   Šajā regulā piemēro šādu definīciju:
   
               1)
            
            
               “Baltijas jūra” ir ICES IIIb, IIIc un IIId rajons, kā noteikts Eiropas Parlamenta un Padomes Regulas (EK) Nr. 218/2009 (5) III pielikumā.
            
         3. pants
   Izdzīvotības atbrīvojums
   1.   Atkāpjoties no Regulas (ES) Nr. 1380/2013 15. panta 1. punkta, izkraušanas pienākums neattiecas uz lasi, kas nozvejots ar murdiem, venteriem / zivju ķeramajiem groziem, kūriem un stāvvadiem.
   2.   Lasi, kas nozvejots bez pieejamas kvotas vai ir mazāks par minimālo saglabāšanas references izmēru, 1. punktā minētajos apstākļos atlaiž atpakaļ jūrā.
   4. pants
   Stāšanās spēkā
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2018. gada 1. janvāra līdz 2020. gada 31. decembrim.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 21. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 28.1.2013., 22. lpp.
   
   
      (2)  Komisijas 2014. gada 20. oktobra Deleģētā regula (ES) Nr. 1396/2014, ar kuru izveido izmetumu plānu zvejniecībām, kas darbojas Baltijas jūrā (OV L 370, 30.12.2014., 40. lpp.).
   
      (3)  Eiropas Parlamenta un Padomes 2016. gada 6. jūlija Regula (ES) 2016/1139, ar kuru izveido daudzgadu plānu mencas, reņģes un brētliņas krājumiem Baltijas jūrā un zvejniecībām, kas šos krājumus izmanto, un ar kuru groza Padomes Regulu (EK) Nr. 2187/2005 un atceļ Padomes Regulu (EK) Nr. 1098/2007 (OV L 191, 15.7.2016., 1. lpp.).
   
      (4)  Augsta līmeņa grupas BALTFISH kopīgais ieteikums par Baltijas jūrai paredzēta izmetumu plāna struktūru, nosūtīts 2014. gada 27. maijā un 2017. gada 31. maijā.
   
      (5)  Eiropas Parlamenta un Padomes 2009. gada 11. marta Regula (EK) Nr. 218/2009 par to dalībvalstu nominālās nozvejas statistikas iesniegšanu, kuras zvejo Atlantijas okeāna ziemeļaustrumu daļā (OV L 87, 31.3.2009., 70. lpp.).